**ΕΝΗΜΕΡΩΣΗ ΓΙΑ ΤΙΣ ΑΝΑΓΓΕΛΙΕΣ ΚΑΙ ΑΝΑΝΕΩΣΕΙΣ ΑΔΕΙΩΝ ΔΙΔΑΣΚΑΛΙΑΣ ΣΕ ΦΡΟΝΤΙΣΤΗΡΙΑ, ΚΕΝΤΡΑ ΞΕΝΩΝ ΓΛΩΣΣΩΝ ΚΑΙ ΚΑΤ’ ΟΙΚΟΝ**

Με την παρούσα ανακοίνωση, σας ενημερώνουμε για τις νέες ρυθμίσεις σχετικά με τις αναγγελίες και ανανεώσεις αδειών διδασκαλίας σε φροντιστήρια, κέντρα ξένων γλωσσών και κατ’ οίκον, σύμφωνα με το άρθρο 167 του ν. 4763/2020 (ΦΕΚ 254/21.12.2020).

Ειδικότερα ρυθμίζονται:

***Α. Σχετικά με τις Ανανεώσεις Αδειών Διδασκαλίας***

Όλες οι παλαιές άδειες διδασκαλίας που είχαν εκδοθεί από τις Διεύθυνσεις Δευτεροβάθμιας Εκπαίδευσης και υπεβλήθησαν στον ΕΟΠΠΕΠ μέχρι τις 30.8.2019 για ανανέωση, **ισχύουν μέχρι και τις 31.8.2021**, με αναδρομική ισχύ από 31.12.2019.

Σε περίπτωση που κάποιοι ενδιαφερόμενοι δε γνωρίζουν τον Αριθμό Πρωτοκόλλου (ΑΠ) της αίτησής τους μπορούν να τον αναζητήσουν στον σχετικό ιστότοπο του ΕΟΠΠΕΠ, <https://www.eoppep.gr/index.php/el/search-for/anaggelia_search> πληκτρολογώντας το ΑΦΜ τους. Με τον παραπάνω Αριθμό Πρωτοκόλλου ΕΟΠΠΕΠ, επιβεβαιώνεται ότι κατέθεσαν εμπρόθεσμα αίτηση ανανέωσης στον ΕΟΠΠΕΠ και ως εκ τούτου, η άδειά τους είναι ακόμη σε ισχύ.

Οι παραπάνω άδειες θα ανανεωθούν στη συνέχεια από τις Δευτεροβάθμιες Διευθύνσεις της περιοχής τους με τη διαδικασία της αναγγελίας που θα περιγράφεται αναλυτικά σε νέα Υπουργική Απόφαση που θα εκδοθεί από το Υπουργείο Παιδείας και θα δημοσιευθεί και στην ιστοσελίδα μας με νέα ανακοίνωση.

Οι ενδιαφερόμενοι θα απευθύνονται στις Δευτεροβάθμιες Διευθύνσεις Εκπαίδευσης της περιοχής τους, **μετά την παραπάνω ανακοίνωση της διαδικασίας, στις ημερομηνίες που θα ανακοινωθούν.**

***Β. Αναγγελίες***

Από **1.7.2021** αρμόδια υπηρεσία για την υποβολή και εξέταση των αιτήσεων και δικαιολογητικών αναγγελίας έναρξης ασκήσεως του επαγγέλματος διδασκαλίας σε Φροντιστήρια, Κέντρα Ξένων Γλωσσών και κατ’ οίκον είναι η αρμόδια σε περιφερειακό επίπεδο **Διεύθυνση Δευτεροβάθμιας Εκπαίδευσης.**

Η ίδια υπηρεσία (αρμόδια σε περιφερειακό επίπεδο **Διεύθυνση Δευτεροβάθμιας Εκπαίδευσης**) έχει και την αρμοδιότητα **επικαιροποιήσεων** στοιχείων φακέλων εκπαιδευτικών, σύμφωνα με τις υποπαρ. Θ13 και Θ14 της παρ. Θ του ν. 4093/2012, ως ισχύουν και τις σχετικές εκάστοτε ισχύουσες κανονιστικές πράξεις. Η επικαιροποίηση του φακέλου του εκπαιδευτικού γίνεται από την αρμόδια σε περιφερειακό επίπεδο Διεύθυνση Δευτεροβάθμιας Εκπαίδευσης, σε περίπτωση μεταβολής των στοιχείων και των απαιτούμενων εκ του νόμου δικαιολογητικών με βάση την οποία έκανε την αναγγελία του ο εκπαιδευτικός και περιλαμβάνει την ετήσια αυτεπάγγελτη αναζήτηση του ποινικού μητρώου δικαστικής χρήσης.

**Μέχρι τις 30.6.2021** αιτήσεις αναγγελίας αδειών διδασκαλίας που κατατίθενται στον ΕΟΠΠΕΠ διεκπεραιώνονται από τον ΕΟΠΠΕΠ που τηρεί και το αρχείο της περιόδου που ασκούσε την αρμοδιότητα αναγγελίας έναρξης ασκήσεως του επαγγέλματος διδασκαλίας.

Οι ενδιαφερόμενοι μπορούν να πληροφορούνται το αποτέλεσμα της Αίτησης Αναγγελίας που έχουν υποβάλει στον ΕΟΠΠΕΠ από το <https://www.eoppep.gr/index.php/el/search-for/anaggelia_search> όπου, είτε αναζητείται η πορεία της αίτησης (πατώντας στο σημείο «Αναζήτηση») είτε εκτυπώνεται η αντίστοιχη βεβαίωση (πατώντας στο σημείο «Βεβαίωση»), στην περίπτωση πλήρους φακέλου που έχει ελεγχθεί και έχει παραληφθεί και το Απόσπασμα Ποινικού Μητρώου, μετά την αυτεπάγγελτη αναζήτηση.

**Η Διευθύνουσα Σύμβουλος του Ε.Ο.Π.Π.Ε.Π.**

**Ιωάννα Λυτρίβη**